DECIZIA COMISIEI
din 22 decembrie 2009
de respingere a soluției propuse de Austria în temeiul articolului 10 din Regulamentul (CEE, Euratom) nr. 1553/89 al Consiliului referitor la calculul unei compensări a bazei resurselor proprii TVA care rezultă din restricționarea dreptului la deducerea TVA-ului în temeiul articolului 176 din Directiva 2006/112/CE a Consiliului
[notificată cu numărul C(2009) 10428]
(Numai textul în limba germană este autentic)
(2010/8/UE, Euratom)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Tratatul de instituire a Comunității Europene a Energiei Atomice,
având în vedere Regulamentul (CEE, Euratom) nr. 1553/89 al Consiliului din 29 mai 1989 privind regimul unitar definitiv de colectare a resurselor proprii provenite din taxa pe valoarea adăugată (1), în special articolul 10 alineatul (2),
după consultarea Comitetului consultativ privind resursele proprii,
întrucât:
(1)
Compensarea bazei resurselor TVA se aplică în temeiul articolului 6 alineatul (4) din Regulamentul (CEE, Euratom) nr. 1553/89, în care se prevede că, dacă un stat membru, în temeiul articolului 176 din Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată (2), restrânge sau exclude dreptul la deducerea TVA-ului în amonte, baza resurselor proprii TVA poate fi stabilită ca și cum dreptul la deducere nu ar fi fost restrâns. Această dispoziție se aplică numai în cazul achiziționării de autoturisme și de combustibil în scopuri profesionale, precum și în cel al leasing-ului, al închirierii, al întreținerii și al reparațiilor aferente acestor autoturisme. Austria a propus un proiect de soluție care cuprinde mai multe părți pentru această compensare aplicată bazei resurselor proprii TVA, care include o metodă pentru șase subcategorii.
(2)
În temeiul articolului 13 alineatul (3) din Regulamentul (CEE, Euratom) nr. 1553/89, soluția propusă de Austria a fost examinată în întregime de Comitetul consultativ privind resursele proprii cu ocazia reuniunii acestuia din 10 decembrie 2009. Examinarea a revelat o diferență de opinie în cadrul comitetului în privința uneia dintre subcategoriile soluției. Această subcategorie vizează metodologia propusă pentru calcularea componentei de utilizare privată a compensării bazei armonizate a resurselor proprii TVA. Un proiect de decizie care respinge această subcategorie a soluției prezentate de Austria a fost transmis Comitetului consultativ privind resursele proprii, care a emis un aviz favorabil la data de 10 decembrie 2009.
(3)
În lipsă de date reale, pentru calcularea utilizării private se pot folosi metode alternative. Pentru a garanta contribuția la uniformitatea calculului compensării, aceste metode ar trebui să se bazeze pe ipoteze general acceptate.
(4)
Austria solicită ca persoanele impozabile să își gestioneze datele reale referitoare la utilizarea privată a autoturismelor de serviciu. Cu toate acestea, din motive de simplitate administrativă, Austria a propus o soluție pentru calcularea utilizării private care încorporează date statistice generale combinate cu normele de depreciere concepute în scopul perceperii impozitului nearmonizat pe profit. Întrucât determină un element de utilizare privată semnificativ inferior proporției utilizate de celelalte state membre, soluția propusă este incompatibilă cu uniformitatea impusă în calculul compensării. În consecință, soluția propusă de Austria privind calcularea proporției destinate utilizării private a autoturismelor achiziționate de întreprinderi trebuie respinsă,
ADOPTĂ PREZENTA DECIZIE:
Articolul 1
Soluția propusă de Austria privind calcularea proporției destinate utilizării private a autoturismelor achiziționate de întreprinderi se respinge.
Articolul 2
Prezenta decizie se adresează Republicii Austria.
Adoptată la Bruxelles, 22 decembrie 2009.